அலுமினியம் பெர்குளோரேட்டு

அலுமினியம் பெர்குளோரேட்டு (Aluminium perchlorate) என்பது Al(ClO4)3·nH2O என்ற மூலக்கூற்று வாய்ப்பாட்டால் விவரிக்கப்படும் ஒரு கனிம வேதியியல் சேர்மமாகும். வாய்ப்பாட்டிலுள்ள n 0 முதல் 9 வரை ஏதாவது ஒரு எண் இருக்கும். பொதுவாக நோனா ஐதரேட்டு Al(ClO4)3·9H2O ஆகக் காணப்படுகிறது. ஆனால் முந்நீரேற்று போன்ற பிற நீரேற்றுகளும்  இருப்பதாகக் கூறப்படுகிறது. அலுமினியம் பெர்குளோரேட்டின் அனைத்து வடிவங்களும் நீரில் கரையக்கூடியதாகவும் நீருறிஞ்சும் வெள்ளை நிறத் திடப்பொருளாகவும் காணப்படுகின்றன. 

தயாரிப்பு
அலுமினியம் ஐதராக்சைடை நீரிய பெர்குளோரிக் அமிலத்தில் கரைப்பதன் மூலமும், அதைத் தொடர்ந்து கரைசலை ஆவியாக்குவதன் மூலமும் நோனா ஐதரேட்டு  தயாரிக்கப்படுகிறது.

Al(OH)3 + 3 HClO4 → Al(ClO4)3 + 3 H2O

82 °செல்சியசு வெப்பநிலையில் வெப்பப்படுத்துவதன் மூலம் நோனா ஐதரேட்டை நீரிழப்பு செய்வது ஒரு கார பெர்குளோரேட்டை உருவாக்குகிறது. இருப்பினும், வெற்றிடத்தின் கீழ் 80 °செல்சியசு  வெப்பநிலையில் வெப்பப்படுத்துவது முந்நீரேற்றை உருவாக்குகிறது. முந்நீரேற்றை மேலும் வெப்பப்படுத்தினால் நீரற்ற வடிவத்தை உருவாக்காது; அதற்கு பதிலாக, இது அலுமினியம் ஆக்சைடாக சிதைகிறது..Gmelin's "Handbuch der anorganischen Chimie," 8th ed., no. 35, Part B, 1934, p. 217

அலுமினியம் குளோரைடு மற்றும் டைகுளோரின் எக்சாக்சைடு ஆகியவற்றின் வினையால் –20 °செல்சியசு வெப்பநிலையில் நீரற்ற அலுமினியம் பெர்குளோரேட்டு தயாரிக்கப்படுகிறது:

8 Cl2O6 + 2 AlCl3 → 2 ClO2Al(ClO4)4 + 6 ClO2 + 3 Cl2

இதன் விளைவாகக் கிடைக்கும் ClO2Al(ClO4)4 பின்னர் வெற்றிடத்தின் கீழ் 90 °செல்சியசு வெப்பநிலைக்கு வெப்பப்படுத்தப்பட்டு நீரற்ற அலுமினியம் பெர்குளோரேட்டை உருவாக்குகிறது.

வினைகள்
அலுமினியம் பெர்குளோரேட்டு தண்ணீரில் கரைந்து தனித்த [Al(H2O)6]3+ மற்றும் ClO4– அயனிகளை உருவாக்குகிறது. [Al(H2O)6]3+ பகுதியளவு நீராற்பகுப்பு அடைகிறது. இது எக்சா அக்குவா இரும்பு(III) அயனியைப் போன்றதாகும்.
[Al(H2O)6]3+ ⇌ [Al(H2O)5OH]2+ + H+

பெர்குளோரிக் அமிலத்தைச் சேர்ப்பதன் மூலம் இதை அடக்கலாம். மற்ற நீரிய Al3+ கரைசல்களைப் போலவே, அம்மோனியம் ஐதராக்சைடு அல்லது சோடியம் ஐதராக்சைடு போன்ற காரத்தைச் சேர்ப்பது அலுமினியம் ஐதராக்சைடு வீழ்படிவாக்கத்திற்கு வழிவகுக்கிறது. காரத்தை மேலும் சேர்க்கும்போது, ​​வீழ்படிவாக்கமானது மீண்டும் கரைந்து [Al(OH)4]–  அயனியை உருவாக்குகிறது.

டிரை- மற்றும் நோனா ஐதரேட்டுகளான நீரேற்றுகள் பல்வேறு கரிம கரைப்பான்களில் கரைகின்றன. பிரிடின், டைமெதில் அசிட்டமைடு , டைமெதில் சல்பாக்சைடு மற்றும் அசிட்டோநைட்ரைல் போன்ற கரிம ஈந்தணைவிகளுடன் பல அணைவுச் சேர்மங்களைத் தயாரிக்கப் பயன்படுகின்றன. குறிப்பாக, டைமெதில் சல்பாக்சைடு அணைவுச் சேர்மம், [Al(DMSO)6](ClO4)3 வெடிக்கும் தன்மை கொண்டது. மற்ற அலுமினிய பெர்குளோரேட்டு அணைவுச் சேர்மங்களான  டெட்ராபெர்குளோரோடோ அலுமினேட்டு மற்றும் எக்சாபெர்குளோரோடோ அலுமினேட்டு ஆகியவையும் அறியப்படுகின்றன.

நீரற்ற அலுமினிய பெர்குளோரேட்டை 160 °செல்சியசு வெப்பநிலைக்கு சூடாக்கும் போது சிதைந்து Al2O(ClO4)4 உருவாகிறது.

4 Al(ClO4)3 → 2 Al2O(ClO4)4 + 2 Cl2 + 7 O2

450 °செல்சியசு வெப்பநிலைக்கு மேலும் சூடாக்கப்பட்டால் ஆக்சிபெர்குளோரேட்டு அலுமினியம் ஆக்சைடாக சிதைவடைகிறது.

மேலும் காண்க
 டெட்ராபெர்குளோரேட்டோ அலுமினேட்டு
 எக்சாபெர்குளோரேட்டோ அலுமினேட்டு
மேற்கோள்கள்

பகுப்பு:அலுமினியம் சேர்மங்கள்
பகுப்பு:பெர்குளோரேட்டுகள்